Soyuz (kwa Kirusi Союз kwa maana ya "Umoja") ni jina la vyombo vya anga-nje vilivyobuniwa kwa ajili ya mradi wa usafiri wa anga-nje wa Umoja wa Kisovyeti. Vilirushwa kwa kutumia roketi ya Soyuz ambayo ni chombo kilichobeba mizigo mingi angani kushinda roketi zote nyingine. Soyuz zote zilirushwa kutoka kituo cha kurushia roketi cha Baikonur (leo nchini Kazakhstan). Soyuz ya kwanza ilirushwa angani bila rubani kama jaribio tarehe 28 Novemba 1966. Safari ya kwanza yenye rubani iliitwa Soyuz 1 kwenye tarehe 23 Aprili 1967 lakini chombo kilianguka wakati wa kurudi kwa sababu parachuti ilikwama, na kumuua mwanaanga Vladimir Komarov. Safari ya Soyuz 3 kwenye 26 Oktoba 1968 ilikuwa safari ya kwanza iliyofanikiwa. Hadi mwaka 2021 Soyuz inatazamwa kuwa chombo salama zaidi baada ya kurushwa zaidi ya mara 140. Gharama zake ni nafuu zikilinganishwa na vyombo vya mataifa mengine. Vyombo vya Soyuz vilitumika kubeba wanaanga kwenda na kurudi kutoka vituo vya angani Salyut na Mir. Tangu mwisho wa mradi wa Space Shuttle ya NASA, Marekani ilitumia pia vyombo vya Soyuz kwa kupeleka wanaanga hadi Kituo cha Anga cha Kimataifa (ISS). Angalau chombo cha Soyuz huwekwa muda wote kwenye ISS kwa matumizi wakati wa dharura.